Bayahlupheka Abantwana Abahamba Umango Omude Ezikolo
UNkosikazi Ntombiyolwandle Ngono oweMzola 3 eLupane uthi izikolo zikhatshana kakhulu njalo abanye sebeze behamba kanye ngeviki esikolo.
WASHINGTON — Izifundi esigabeni seMatabeleland North zihamba umango omude zisiya esikolo osokwenze abazali bacele uhulumende ukuba ayakhe izikolo ezinengi ngoba lokhu sokuphazamisa abantwana ezifundweni zabo. NgoLwesine izikolo zivaliwe eZimbabwe abafundi sebephakathi kwekhefu bakhangelele ukuvula ngemva kwamaviki amane, kodwa ayisibo bonke abathakazelela lelikhefu ngoba impumela yezifundo ayikhombisi uhambo abaluhambayo behambela ezemfundo. Inengi labafundi bahamba amakhilomitha edlula amahlanu besiya esikolo bavuka emathathakusa bebhekise amabombo esikolo baphenduka emakhala izifuyo sezivalelwe esibayeni. UNkosikazi Ntombiyolwandle Ngono oweMzola 3 eLupane uthi izikolo zikhatshana kakhulu njalo abanye sebeze behamba kanye ngeviki kuthi abemfundo yaphezulu abaqhubekeli phambili ngoba izikolo zikude lemakhaya. Ngakhoke uthi bacela izikolo eduze ngoba labo abenelisa ukuyafika esikolo bafika sebediniwe bengasaqaphelisi ezifundweni zabo. Ujaha ofunda eThokozani Secondary School, uEmmanuel Sibanda, okuform 1 uthi uhamba amakhilomitha amahlanu esiya esikolo. UMnu. Nkanyiso Ngulube oseNkayi olwela amalungelo oluntu eMatabeleland North uthi uHulumende weZimbabwe katshengisi ukuzihlupha ngokwakha izikolo ikakhulu emhlubulweni weMaNdebeleni. UMnu. Thomas Sithole oyakhele ePlumtree elwela amalungelo oluntu uthi laseMatabeleland South babhekane lodubo olufanayo. Inani labafundi abaphumelela ezifundweni liphansi kakhulu ezigabeni zonke nje zeMandebeleni bebhekane lendubo ezimbalwa ezigoqela izikolo ezilutshwana, ukusilela kwababalisi abafundele umsebenzi, amandla kagesti, izindlu zokufundela kunye lamanzi. Ukuhamba imango emide yikho okuludubo oluphambili, kuthi ngesikhathi sendlala abafundi bahle bengayi esikolo.